Сапраўднай святыняй для беларусаў, як і для ўсіх славян, з’яўляецца Астрожская Біблія — першае поўнае друкаванае выданне Бібліі на царкоўнаславянскай мове. Як падкрэсліў доктар філалагічных навук, прафесар Іван Чарота, гэтае выданне для свайго часу мела шмат унікальных адметнасцей. Да прыкладу, у кнізе выкарыстана звыш 3 мільёнаў знакаў, больш за 30 набораў, 6 разнастайных шрыфтоў. І што самае галоўнае, на думку доктара філалагічных навук, у 16 ст. гэтая кніга была фактарам яднання ўсіх праваслаўных славян. Па словах Івана Чароты, асвячэнне і адкрыццё памятнага знака закладае і пачатак асветніцкаму Цэнтру праваслаўнай культуры ў колішнім маёнтку дабравернага князя Канстанціна Астрожскага, што “з’яўляецца вялікай справай не толькі для прыхаджанаў царквы ў вёсцы Тарасава, але і для ўсяго беларускага народа”.